Rasmus Prehn (S), 2013-11-21:
Nu havde Dansk Folkeparti ganske vist et ganske udmærket kommunalvalg, men Socialdemokratiets gik jo heller ikke helt så dårligt, som nogle havde spået, så det er stadig væk os, der er det næststørste parti her i Folketinget – endda med udsigt til at blive større endnu.
Det er positivt.
Den her gang skal jeg huske at understrege, at jeg også taler på vegne af Socialistisk Folkeparti, som desværre ikke kan være til stede.
Da vi havde debatten om letbanen ved Aarhus, refererede jeg til, at det er over 40 år siden, vi havde sporvogne i de største byer i Danmark.
Og jeg refererede til den fantastiske gamle klassiker af en film med Ove Sprogø og Dirch Passer, som synger det her med, at der kommer altid en sporvogn og en pige til.
Det vækker jo gode minder, og der er ikke nogen tvivl om, at sporvogne – og altså også letbaner, som jo er fremtidens sporvogne – er en af de mere attraktive kollektive trafikformer.
Det sikrer en rigtig god mobilitet, at flere vælger at køre fra a til b kollektivt.
Det er noget, der styrker miljø og klima, når folk vælger at køre kollektivt frem for at tage bilen, og så er det altså også med til at minimere trængslen.
Der kan jo være, hvad der svarer til rigtig, rigtig mange bilpassagerer i sådan en letbane – det er rigtig, rigtig positivt. Så fra socialdemokratisk side og også fra Socialistisk Folkepartis side kan vi nu glæde os over, at Folketinget kan bakke op omkring det her bredt funderede forslag, som ikke er noget, vi kun arbejder med her på Christiansborg, men som er et samarbejde – sådan er det jo, når folkestyret og politik er bedst – mellem de involverede kommuner, regionen og så os her på Christiansborg, hvor vi vælger at sætte gang i et projekt, så der kommer en letbane fra Lundtofte og så ned til Ishøj i syd.
Der har været et spørgsmål i den her sag med hensyn til Danmarks Tekniske Universitet, DTU, som har været bekymret over, at man ikke får det optimale ud af det, fordi letbanen ikke slår et sving ind forbi DTU.
Det har vi fra socialdemokratisk side været i meget tæt kontakt med DTU om, og derfor er vi glade for, at man med loven her lægger an til, at der er den mulighed.
Men hvis det skal kunne lade sig gøre, er det altså op til kommunerne at finde den her finansiering, og det går vi og krydser fingre for og håber på er noget, der kan lade sig gøre.
Så det er altså vigtigt lige at få understreget.
Men desværre kan vi altså ikke bare lige knipse med fingrene og finde pengene til det herfra.
Det er jo krisetider, og derfor må vi vende hver en øre, før vi bruger den.
Men vi er glade for det her projekt i det hele taget.
En sidste ting, jeg skal nå at understrege, for den tidligere ordfører har jo allerede været igennem mange af de tekniske ting, er, at vi fra socialdemokratisk side – og jeg er sikker på, at jeg også taler på Socialistisk Folkepartis vegne – lægger meget vægt på, at der bliver brugt sociale klausuler, når man går i gang med det her.
Det var jo et emne, der også var meget oppe at vende i kommunalvalgkampen, men det her handler altså om, at når man går i gang med anlægsfase og andet og skal ud at lave kontrakter med entreprenører, så vil vi have en kontrakt, hvor man sikrer sig, at dem, der får arbejdet, har taget lærlinge ind, praktikanter ind, men også at der bliver arbejdet på danske løn- og arbejdsvilkår, sådan at vi ikke får social dumping.
Vi bruger det med at lave store offentlige investeringer til at sikre en ordentlig udvikling også på det område.
Så alt i alt er det en helt fantastisk positiv sag at have i Folketinget i dag.
Det er noget, vi glæder os over.
Og så lad os da lige igen mindes Ove Sprogø og Dirch Passer: Der kommer altid en sporvogn og en pige til.